钦定古今图书集成/理学汇编/学行典/第007卷 > 张子正蒙 > 《动物篇》
## 钦定古今图书集成/理学汇编/学行典/第007卷 > 张子正蒙 > 《动物篇》

“动物本诸天，以呼吸为聚散之渐。植物本诸地，以阴
阳升降为聚散之渐。物之初生，气日至而滋息。物生
既盈，气日反而游散。至之谓神，以其伸也；反之为鬼，
以其归也。气于人，生而不离，死而游散者谓魂。聚成
形质虽死而不散者谓魄海。水凝则冰，浮则沤。然冰
之才，沤之性，其存其亡，海不得而与焉。”推是足以究
死生之说，有息者根于天，不息者根于地，根于天者
不滞于用，根于地者滞于方，此动植之分也。生有先
后，所以为天序，小大高下，相并而相形焉，是谓“天秩。”
天之生物也有序，物之既形也有秩，知序然后经正，
知秩然后礼行。凡物能相感者，鬼神施受之性也；不
能感者，鬼神亦体之而化矣。物无孤立之理，非同异
屈伸终始以发明之，则虽物非物也。事有始卒乃成，
非同异有无相感，则不见其成，不见其成，则虽物非
物，故一屈伸相感而利生焉。“独见独闻”，虽小异，怪也出于疾与妄也。“共见共闻”，虽大异，诚也，出阴阳之正
也。“贤才出，国将昌，子孙才，族将大，人之有息”，盖刚柔
相摩，乾坤阖辟之象也。寤形开而志交诸外也，《梦》形
闭而气专乎内也。寤所以知新于耳目，梦所以缘旧
于习心。医谓饥梦取，饱梦与，凡寤梦所感，专语气于
五藏之变，容有取焉尔。声者，形气相轧而成。两气者，
谷响雷声之类；两形者，桴鼓扣击之类；形轧气，羽扇
敲矢之类；气轧形，人声笙簧之类。是皆物感之良能，
人皆“习知而不察者尔。形也，声也，臭也，味也，温凉也，
动静也，六者莫不有五行之别，同异之变”，皆《帝则》之
必察者与！